
כלי חמס מכרותיהם 

צבי ויינגרטן

שיח לשבת ויחי
לפני מספר ימים ישבתי בבית הכנסת בתחנה המרכזית בירושלים, היה לי זמן של יותר משעה עד האוטובוס והחלטתי להשקיע אותו בעיון בפרשת השבוע הבעל"ט. ככל שהזמן עובר, אנו מטעינים על עצמנו עוד ועוד זכרונות וכך מצאתי את עצמי נזכר ב'וורט' נחמד על פסוק אחד, פיוט שנתחבר על סמך פסוק אחר, שיר שמתנגן בראש ממילות פסוק שלישי. על הפסוק "וַאֲנִי נָתַתִּי לְךָ שְׁכֶם אַחַד עַל אַחֶיךָ אֲשֶׁר לָקַחְתִּי מִיַּד הָאֱמֹרִי בְּחַרְבִּי וּבְקַשְׁתִּי" (בראשית מח, כב), עלתה בראשי המחלוקת המפורסמת בין ר' יהודה (להלן: ר"י) לר' נחמיה (להלן: ר"נ) על משמעות המילים הסתומות בו. לכאורה, כל המילים בפסוק מובנות, הקושי הוא בחיבורן ליעקב – 'האמורי' לא נזכר כלל בפרקי המקרא המספרים על חייו, וכלי המלחמה היחידים שמוזכרים בהקשר לחייו (אצל עשו ואח"כ אצל בניו) זוכים לניכור ולסלידה מכיוונו. לכן נדרשים לנושא 'בעלי הפלוגתא' הידועים שמסבירים:

ואני נתתי לך שכם וגו'... רבי יהודה אמר: "ואני נתתי לך שכם" – זו הבכורה ולבושו של אדם הראשון. "אשר לקחתי מיד האמורי" – זה עשו. וכי עשו אמורי היה? אלא שעשה מעשה אמורי. "בחרבי ובקשתי" – במצוות ובמעשים טובים. 
ר' נחמיה אמר: "ואני נתתי לך שכם אחד" – זו שכם ודאי. "אשר לקחתי מיד האמורי" – זה חמור אבי שכם, וכי אמורי היה? אלא חוי בכלל אמורי. "בחרבי ובקשתי" – לא היה אבינו יעקב רוצה שיעשו בניו אותו מעשה, כיון [שעשו בניו אותו המעשה אמר מה אני מניח את בניי ליפול ביד אומות העולם, מה עשה, נטל חרבו וקשתו ועמד על פתח שכם, אמ' אם יבואו אומות העולם ליזדווג לבניי אני נלחם כנגדן, היא דהוא אמר ליה ליוסף, "ואני נתתי לך שכם אחד וגו'" – ואיכן מצינו שנטל יעקב אבינו חרבו וקשתו? בשכם].
בראשית רבה (ת"א), כי"ו, פרשה צח, פסוק כב

דרשתו של ר"י לפיה, את המילים "בחרבי ובקשתי" אין להבין כפשוטה של מקרא אלא כאלגוריה, מוכרת גם בנוסח אחר, כפי שהיא מופיעה במכילתא ולאחר מכן, בגמרא:

ואני נתתי לך שכם אחד על אחיך אשר לקחתי מיד האמורי בחרבי ובקשתי (בראשית מח כב) וכי בחרבו ובקשתו לקחה? אלא לומר לך חרבי זו תפלה בקשתי זו בקשה 

מכילתא דרבי ישמעאל, בשלח, מסכתא 'ויהי', פרשה ב
לעומת זאת, דרשתו של ר"נ, מופיעה רק כאן ולא מקבלת ביטוי בַּמקורות האחרים
. ייתכן שהסיבה לכך היא קרבתה של הצעה זו לפשוטו של מקרא, וייתכן, כפי שביקשו רבים וטובים להסביר, שהדבר נובע מתפיסה גלותית, אנטי-מלחמתית, שנתפזרה בעם – הלגיטימציה לתפיסה מעין זו הייתה, כנראה, דיכוי מרד בר-כוכבא שהוביל לחורבן שעד שואת יהודי אירופה לא נראה כמותו. המנהיגות המשקמת של עם ישראל בחרה להשקיט את הרצון בכוח וביקשה לבנות מחדש את עם ישראל על גישה יותר "כנועה".

זוהי המחלוקת שעלתה לראשי כשפניתי לרש"י לבדוק באיזו מהדעות בחר הפרשן הגדול לצדד. וכך כותב הוא:

שכם אחד על אחיך – שכם ממש, היא תהיה לך חלק אחד יתירה על אחיך.
בחרבי ובקשתי – כשהרגו שמעון ולוי את אנשי שכם נתכנסו כל סביבותיהם להזדווג להם וחגר יעקב כלי מלחמה כנגדן. 
האמת היא שהבחירה לפנות לרש"י לא הייתה טהורה לחלוטין – משהו מאותו זיכרון אותת לי שרש"י ימשיך בקו ה"פציפיסטי" שנרמז בדברי ר"י, המכילתא והגמרא. אבל טעיתי, לפחות חלקית – משום שבתחילת דבריו, הביא רש"י את דברי ר"נ. כאן מוסיף רש"י ומציג את צדו השני של המטבע:

דבר אחר, "שכם אחד" היא הבכורה שיטלו בניו שני חלקים, ושכם לשון חלק הוא, והרבה יש לו דומים במקרא... 
אשר לקחתי מיד האמורי – מיד עשו שעשה מעשה אמורי. דבר אחר, שהיה צד אביו באמרי פיו. 
בחרבי ובקשתי – היא חוכמתו ותפלתו.
לא מצאתי הצגה חד-צדדית בדברי רש"י אלא ניסיון להציג את שתי האפשרויות כלגיטימיות, וכשניים מפניה הרבים של התורה. כמעט המשכתי הלאה כששמתי לב שבסוף דברי רש"י נוספו הערות מכתב-יד קדשו של בעל ההוצאה:

ועיין ברא"ם
 שכתב דאי-אפשר לפרש על חרבם של שמעון ולוי דהא לא עשו מדעתו שהרי כעס עליהם על זה. ולעניות דעתי, בלאו הכי אי-אפשר לפרש עליהם, דמה נתינת טעם יהיה על שנתנו ליוסף מפני שלקחוהו שמעון ולוי בחרבם ובקשתם? והלא, אדרבה, מזה הטעם ראוי שיתן לשמעון ולוי ולא ליוסף, ודייק ותמצא קל.
האמת היא, שֶׁבְּעת שישבתי באותו בית כנסת לא הבנתי את טענותיו עד תום, וגם כעת איני מבינן. הערת המזרחי (הרא"ם) מתייחסת רק לכך שיעקב לא יכול לנכס לעצמו את המעשים משום שהוא התנגד אליהם. המדפיס הבין את המילים "בחרבי ובקשתי" כמשמשות לנתינת טעם לרכישה (בזכות-/בגלל-), אולם שיטת ר"נ, אותה מביא רש"י בתחילת דבריו, מתייחסת למילים אלו בתור הסבר לאופן הרכישה (על ידי-/באמצעות-). 

רגזתי מעט כשראיתי את דבריו של המדפיס, וחבר שנכנס וטפח על כתפי חשב שהעצבנות שבפני נבעה ממעשהו ומיהר להתנצל. הסברתי לו, שלא היא – אני מעוצבן בגלל הצעדים שעשה אותו מדפיס. לבקשת ההסבר מפיו, המשכתי – ר' שבתי משורר בס, המוכר גם כבעל "עיקר שפתי חכמים" (פירוש המופיע בצמוד לרש"י בכל חומש סטנדרטי), גם הוא היה בעל בית-דפוס. אולם, שלא כמו מדפיס זה, את הערותיו צירף מתחת לדברי רש"י ולא בגוף פירושו. 

חייכתי, משום שההסבר לא שכנע את חברי, וכשהקשבתי לעצמי גיליתי שהוא אינו מספק גם אותי. גם אם בחוץ לא הייתה גועשת המדינה מהמלחמה שכולנו שקועים בה, קשה להגדיר 'הוספת הערות בסוגריים לטקסט של אדם אחר' כסוף העולם.

זמן תפילת מנחה הגיע ושנינו קמנו להתפלל. בסיומה של התפילה כבר מיהרתי לכיוון האוטובוס וזה סגר דלתותיו אחרי והחל לנסוע. חלונות ממוגני ירי של אוטובוס ישן לא מאפשרים חווית נוף מדהימה ושקעתי בהסתכלות פנימית: היה בהערה המסוגרת הזו משהו שהוציא אותי משיווי משקל.

הנחת המוצא של אותה הערה, כפי שציינתי, הייתה ש"בחרבי ובקשתי" הינן מילות סיבה. דברי רש"י עצמו, לפיהן "כשהרגו שמעון ולוי את אנשי שכם נתכנסו כל סביבותיהם להזדווג להם וחגר יעקב כלי מלחמה כנגדן" לא מסתדרות עם הסברו של המדפיס. על מנת להבין את דברי המדפיס אנו מוכרחים, בראש ובראשונה, להעדיף את הפירוש "בחרבי ובְקשתי = בתפילתי ובַקָּשתי" משום שרק כך ניתן להבין ש"בחרבי ובקשתי" הינם סיבה ולא אופן. תוצאת דבריו היא, בסופו של חשבון, דחיית האפשרות הראשונה שהביא רש"י – וכנראה שבעל ההערה עשה זאת באופן לא מודע. קשה לי להאשים אותו, חשבתי, ישנן חברות (ולא יהיה מופרך להניח שאותו אדם השתייך לאחת מהן) שעדיין סולדות באופן מוחלט מכל קישור בין יהודי לחרב, קשת או כל כלי מלחמה אחר – החינוך עושה את שלו. 

עזוב לרגע את הצבאיות ורגשי הפטריוטיות, אמרתי לעצמי, תנשום עמוק ותבחן את הדברים שוב. נרגעתי והרגשתי את השקט שב למקומו. אולי אני טועה, אולי אותו מדפיס ידע מה הוא אומר (או כיוון לאמת מבלי לדעת), אולי הוא צודק? חזרתי למדרש ושאלתי את עצמי, מה ניתן להבין מדברי ר"נ לציור דיוקן היהודי והחרב בידו?

המדפיס ניסה להבין כיצד יכול יעקב לחלק את שכם כאוות נפשו – והרי שמעון ולוי כבשו אותה? יתרה מזאת, כיצד יכול יעקב לומר "אשר לקחתי" – אם שמעון ולוי הם שלקחו אותה?

על שתי שאלות אלו עונה ר"נ בדבריו – המצווה נקראת על שם גומרה – ויעקב, שגמר את הכיבוש ע"י יציאה לעזרת בניו, זכה שנקראה המלאכה/המצווה (ובמקרה זה, מלאכת/מצוות כיבוש שכם) על שמו. כלל זה לפיו, המלאכה או המצווה נקראת על שם גומרה, נלמדת מסוגיה שקשורה, אף היא, לפרשת ויחי: 

אם התחלת במצווה הווי גומר את כלה, למה? אמר רבי יוחנן: כל מי שמתחיל במצווה ואחרי כן בא אחר וגומרה נקראת על שם גומרה, ממי את למד? ממשה. כיון שיצאו ישראל ממצרים מה כתיב "ויקח משה את עצמות יוסף" כל העם עוסקין בביזה ומשה היה מטפל בעצמות יוסף... נסתלק משה במדבר ולא נכנס לארץ, הכניסו ישראל עצמות יוסף וקברו אותן ותלה המצווה בהן שנאמר "ואת עצמות יוסף אשר העלו בני ישראל ממצרים קברו בשכם" – לכך אמר להם (הקב"ה) "כל המצוה".

תנחומא עקב, סימן ו
לא מזמן העליתי דוגמה זו בשיחה בחברת אנשים רגישים – והיא הזמינה מחאות קולניות עד קצה השולחן. כיצד ייתכן שמשה, שהשקיע את כל יגיעו בסחיבת ארונו של יוסף ובשל אילוצים שלא הוא בחר בהם  (גזרת מותו במדבר), איבד את זכות קריאת המצווה על שמו?

ואכן, כשמתמקדים במשה ובגורלו המר, קשה למצוא תשובה מספקת. אולם, דברי ר' יוחנן מבקשים להפנות אותנו להתמקדות אחרת: לא במשה אלא בבני ישראל. משה לקח על עצמו את המצווה הזו ובכך פטר את האנשים סביבו מקיומה. אף על פי כן, בעת הצורך נחלצו בני ישראל וסייעו בידו; כשלא הייתה למשה היכולת להשלים את המשימה – דאגו בני ישראל להשלמתה. כלומר, לשיטת ר' יוחנן הסיוע של האחד לשני בהשלמת משימתו היא שמזכה את השני בזכות יתרה.
 

מאותה סיבה זכה יעקב ששכם תקרא על שמו. אמנם, בניו הם שנחלצו תחילה לעזור לאחותם,
 אך החלצותו של יעקב לעזרתם היא שמשלימה את כיבוש שכם ומזכה אותו בקריאת שמו עליה. המדרש במבט ראשון דן ברכושנות גסה – תחרות על בעלות, זכויות קניין וכדו' – אך ניתן להציג את דברי ר"נ באופן מעודן יותר.

האם ידעו בני ישראל שעתידים הם להיחשב כמי שעמלו בהוצאת ארונו של יוסף ממצרים? יעקב, למעשה, אינו יוצא להשלים כיבוש – הכיבוש כלל אינו הנושא: יציאתו למלחמה הייתה החלצות למען בניו שהיו בצרה ובסיכון. 

ייתכן שבדברי ר"נ ישנה רמיזה ביקורתית כלפי השיטה האנטי-מלחמתית שמציג ר"י. במקור נוסף בבראשית רבה מופיעה מחלוקת ר"י ור"נ כשברקע דיון סביב אחזקת כלי מלחמה – אברהם, לשיטת ר"י, ניצח את ארבעת המלכים (בצאתו להציל את לוט) כשבידיו רק עפר (שע"י ניסים הפך לנשק) ואילו לשיטת ר"נ, אברהם יצא כשבידיו כלי מלחמה.

המשותף לשני המקורות – מעבר לשיטת ר"י המבקשת לראות באבותינו אנשים שלא החזיקו בכלי מלחמה אלא התפללו וקיוו לנס (שלא אֵחַר להגיע) – היא המקרה המיוחד: גם אברהם וגם יעקב לא נטלו את החרב סתם – הם נחלצו להציל: זה את אחיינו וזה את בניו. ייתכן ור"נ מקבל את העמדה ה'יוֹנִית' לפיה "כלי חמס מכרותיהם – אמר להם: הכלים הללו שבידכן גזולים הם בידכן, למה הן ראוים? ל"מכרותיהן" – לעשו שמכר את הבכורה" (בראשית רבה כי"ו, פרשה צט, פסוק ה) אולם ישנם מקרים בהם גם היונים צריכים לצאת למלחמה.

אולי הייתי מאריך עוד, אבל בשלב זה כבר ראיתי את שער היישוב לפני, צלצלתי בפעמון וביקשתי לרדת. חשבתי על ר' עקיבא שהאמין שהכל לטובה, על המדפיס שהודות לו זכיתי לדבר תורה נחמד, ועל החבר ששמו אמור היה להתנוסס בכותרת מאמרון זה לולא נקרא לצבא בצו 8.   

� מבוסס על סיפור אמיתי.


� גם התרגומים חלוקים בכך – בתרגום אונקלוס יש מחלוקת נוסחים אך נראה שיש לומר "מידא דאמוראה בצלותי ובבעותי". בתרגום המאוחר, המיוחס ליונתן, נכתב: בְּסַיְיפִי וּבְקַשְׁתִּי. 


� ר' אליהו מזרחי, בעל פירוש "המזרחי" על רש"י.


� כפי הנראה, המדרש מבקש להאיר דווקא את צידו השני של המטבע, ולענ"ד, לוקח את דברי ר' יוחנן ומפרשם שלא ע"פ מטרתם המקורית.


� וראו דברי רש"י (על בראשית לד, כה): אחי דינה – לפי שמסרו עצמן עליה נקראו אחיה.

